Дожджык
*Васіль Вітка*

Быў жа ён зусім малы,

А як стаў на ножкі,

Абабег усе вуглы,

Абскакаў дарожкі.

Што гарэзніку гара,

Дрэвы, агароджа!

Выбег з нашага двара

I ўстаяць не можа.

Дыб, дыб, дыб — і на сцяну,

Шлях далейшы сочыць.

У завулак сігануў,

На трамвай ускочыў.

На прыпынку святлафор

Лыпнуў грозным вокам,

Ён — з падножкі і папёр

Вуліцай шырокай.

Не зважае на агні,

Смаліць на чырвоны.

Калі хочаш — дагані,

Дзе там — не дагоніш!

Толькі пырскі ад вады,

Мільгаценне ножак…

Ой, наробіш ты бяды,

Непаслушны дожджык!